Zsidó Levél IX.
Miért örülj az Újszövetségnek?
Zsid 8,1-13
Lekció: 5Móz 30,1-10; Jer 31,15-20.31-37
A Zsidó levél következő három fejezete (8-10.) valójában a 7. fejezet egy versének kifejtése: „22Ezért Jézus jobb szövetségnek lett kezesévé.” Erről a jobb szövetségről, az újszövetségről lesz szó a mai alkalommal.
Ha meghalljuk azt a szót, hogy „Újszövetség”, először valószínűleg a Szentírás második részére gondolunk. Arra a 27 könyvre, amelyet összefoglaló néven úgy szoktunk említeni, hogy az „Újszövetség”. Ám a Zsidó levél nem erről beszél itt. Nem az Isten által ihletett 27 könyv van a figyelem fókuszában, hanem az üzenet, amely e 27 könyvnek (is) a középpontjában áll. A jobb szövetség Jézus Krisztus munkájáról és az általa szerzett áldásokról szól. Az új szövetség az a kor, amelyben mi is élünk, és a reményem, hogy a mostani igerészünk megértésével értékelni tudjuk mindazt, amit Krisztus értünk tett, és a szabadságot, amit nekünk adott.
1. Menny és föld

A fő gondolatot az első két vers fogalmazza meg: „1Az elmondottak lényege az, hogy olyan főpapunk van, aki a Magasságos trónjának jobbjára ült a mennyekben, 2annak a szentélynek és igazi sátornak szolgálattevőjeként, amelyet nem ember épített, hanem az Úr.” Krisztus főpap, aki Isten előtt közbenjár értünk – ezt láthattuk ez előző fejezetekből. Azonban Krisztus nemcsak egy új főpap, hanem aki minden korábbi papnál különbözik egy lényeges ponton: Ő a mennyben van! Ezzel ellentétben az ószövetség papjai a földön „5…a mennyei dolgok képmásának és árnyékának szolgálnak.”
Krisztus előtt minden pap szolgálata a földi szférára összpontosult: a földön éltek, egy földi sátorban vagy templomban végezték teendőiket, földi, kézzel fogható áldozatokat mutattak be. Ugyan minden ószövetségi pap Isten előtt akart szolgálni, ám egyikük sem léphetett be a mennybe, ahol Isten a legteljesebb módon jelen van. Ők csupán egy képmásnak szolgáltak. A szent sátor, Izráel egyik legcsodálatosabb épülete csodálatosan jelképezte Isten dicsőségét és szentségét. Az áldozatok erőteljesen mutattak a Krisztus általi engesztelésre. Ám mindezek akkor is csupán jelképek maradtak!
Azonban Krisztus a mennybemenetelével átlépett egy határt. Ő többé nincs a föld korlátai közé szorítva. Ő többé nem csupán a mennyei szentély földi képmásában szolgál. Hanem Ő a mennyben van, Isten színe előtt, az Atya jobbján, és ott jár értünk közbe. Míg az ároni papok csak az árnyékot láthatták, csak a jelképek körül forgolódtak, addig Krisztus munkája a valóság. Ő nemcsak jelképesen mutatott be áldozatot a bűnért, hanem egyetlen áldozatával tényleg eltörölte Isten népének bűneit. Ő nem csupán egy ládához közelített tisztelettel, hanem Isten közvetlen közelében van most is. Az Ószövetségben a jelképeket látjuk, ám Krisztusban elérkezett a valóság.
Ha valaki építeni szeretne egy házat, annak tervezése most már számítógépen zajlik. Mielőtt az ásót először beleütnék a földbe, számítógépen alaposan megtervezik az építeni kívánt házat. A program még látványtervet is készít, így a számítógép monitorán keresztül „beléphetünk” a lakásba, láthatjuk a konyhát, a nappalit, a gyerekek szobáit. Mindez csodálatos, mert a jövőbeli valóságról beszél. Kézzel foghatóvá teszi mindazt, ami fel fog épülni. Ám a számítógépen látottak mégsem a valóság! Ki cserélné fel az elkészült házat a számítógépes tervrajzzal? Az egyik jelkép, a másik a valóság. Ilyen viszonyban van egymással az ószövetség és az újszövetség. Az óban láthatjuk mindazt, amit Krisztus megvalósít a jelképeken keresztül. Az újban azonban már a valóság a miénk. 
2. A kifogásolható szövetség

Ám mielőtt rátérnénk a jobb szövetségre, foglalkoznunk kell a régivel is.
„6Most azonban Krisztus annyival kiválóbb szolgálatot nyert, amennyivel jobb szövetségnek lett a közbenjárója, amely jobb ígéretek alapján köttetett. 7Mert ha az az első kifogástalan lett volna, nem kerestek volna helyet a másodiknak. 8Mert dorgálóan ezt mondja nekik: Íme, jönnek napok – ezt mondja az Úr –, és Izráel házával és Júda házával új szövetséget kötök. 9Nem olyan szövetséget, amelyet atyáikkal kötöttem azon a napon, amikor kézen fogva kivezettem őket Egyiptomból. Mivel azonban nem maradtak meg szövetségemben, azért én sem törődtem velük – ezt mondja az Úr.”
Foglalkoznunk kell az ószövetséggel, mert ezek a szavak nagyon erős kontrasztot állítanak a régi és az új közé. Úgy tűnik, mintha a régi szövetség rossz lenne, teljes csődöt mondott volna. Az emberek hitetlensége miatt Istennek egy új szövetséget kellett volna kötnie, ami jobb, ami többé nem kifogásolható. Ezek szerint a régit el kell felejteni, most már nem szükséges vele törődni. Tényleg így kell néznünk az Ószövetségre? Pár gyakorlati kérdést említve: tényleg igazuk van azoknak az igehirdetőknek, akik zömmel az Újszövetségből prédikálnak, hiszen az Ó már elmúlt? Tényleg nincs semmi baj azokkal a Bibliákkal, amelyekből hiányzik az Ószövetség, hiszen mi az Újban élünk?
Bármennyire is „radikálisnak” tűnnek e fejezet szavai, teljes meggyőződéssel hiszem, hogy céljuk nem az Ószövetség értéktelenné tétele.  Hiszem, hogy az Ószövetség ma is Isten kijelentésének része, amiből nem vehetünk el semmit. Hiszem, hogy az Ó- és Újszövetség között nem radikális szakítás, hanem folyamatosság van. Hiszem, hogy a Zsidó levél szerzője is ezt tanítja.
Először is vizsgáljuk meg jobban a fenti igéket. Miről beszél az író, amikor az „első” szövetségről beszél? Nem elég csak azt mondani, hogy az ószövetségre gondol, hiszen az Ószövetségben legalább hat különböző szövetséget különböztethetünk meg: Ádámmal kötött Isten kettőt (a bűneset előtt és után), majd Noéval, Ábrahámmal, Mózessel és Dáviddal. E szövetségek között vannak hasonlóságok, ám vannak különbségek is. Melyikre gondol a szerző? Nyilván a mózesire: „9Nem olyan szövetséget, amelyet atyáikkal kötöttem azon a napon, amikor kézen fogva kivezettem őket Egyiptomból.” Tehát a szerző itt nem „írja le” az egész Ószövetséget, hanem annak egy részére, a mózesire koncentrál. 
Ám – másodszor – azt sem mondhatjuk, hogy az egész mózesi szövetséget (a törvénnyel, az ígéretekkel stb.) értelmetlenné vált volna. Hiszen korábban a Zsidó levél szerzője azt írta: „sokszor és sokféleképpen szólt Isten hajdan az atyákhoz a próféták által.” (Zsid 1,1) Majd később: „Ő [Krisztus] azonban Mózesnél nagyobb dicsőségre méltó, amennyiben a ház építőjének nagyobb a tisztessége, mint a háznak.” (Zsid 3,3) Vagyis Mózest a Krisztus által épített ház, az egyház részének tekinti. Mózes szavát Istentől jött szózatnak. Jézust Melkisédek szerinti főpapnak. Szó sincs arról, hogy Mózes könyveiben nincs számunkra releváns információ. Ráadásul a szerző maga mondja, hogy az egész mózesi rendszer Isten parancsára jött létre: „5akik a mennyei dolgok képmásának és árnyékának szolgálnak, ahogy Isten rendelte Mózesnek, amikor el akarta készíteni a sátrat: Vigyázz – mondta –, hogy mindent a szerint a minta szerint készíts, amelyet a hegyen mutattam neked.”

Ha tehát Isten hozta létre a mózesi szövetséget, akkor abban nem lehet hiba. Annak célja volt, és nem csupán azért kellett megszüntetni, mert Isten rájött, rossz volt a terve. Nem, a mózesi szövetség a kegyelmi szövetség folyamába tartozik (2Móz 2,23-25), amely beszél Isten ingyen kegyelméről és a bűnbocsánatról (2Móz 6,2-8). 
Ha ez így van, akkor viszont miért hadakozik a szerző ezzel a szövetséggel? Miért mondja azt, hogy ez kifogásolható, és rosszabb ígéreteket adott? Először meg kell értenünk a mózesi szövetség szerepét. Mint mondtuk, ez Isten tervének volt a része, ami azonban nagyon fontos: ez egy átmeneti terv volt. Isten már a kezdettől fogva nem véglegesnek szánta a mózesi szövetséget, hanem átmenetinek. Isten megadta bennük a jelképeket, az árnyékot, de az összes ceremónia célja az volt, hogy felkészítsen minket Krisztus eljövetelére. „mert a törvény semmit sem tett tökéletessé, de egy jobb reménységhez vezet, amely által közeledhetünk Istenhez.” (Zsid 7,19) Isten ezzel úgy viselkedett, mint egy jó szülő, akinek a gyermeke vágyik egy fontos dologra. A szülő azt szeretné, hogy a gyermek értékelje az, amit kap. Nem szeretné, hogy természetesnek vegye az ajándékot. Éppen ezért nem adja neki azonnal, hanem „váratja” őt. Lehet, hogy elkezd vele egy kis zsebpénz spóroltatni, hogy a gyerek meglássa a dolgok igazi értékét. Ám amikor eljön az ideje, bőkezűen kipótolja a gyermek filléreit, és megadja neki az ajándékot. Ezért Isten is adott egy hosszú várakozást a mózesi szövetségben, hogy Isten népe igazán értékelje a Fiú eljövetelét.
Ez a mózesi szövetség igazi célja: felnyissa a lelket, és vágyakozást ébresszen Krisztus iránt. Ezért adta Isten a törvényt, amelynek tükrében az emberek minden korábbinál világosabban láthatták a bűneiket és romlottságukat. Ezért adta a ceremóniák és áldozatok véget nem érő folyamatát, hogy megértesse velük: az állatok feláldozása sosem fog véget vetni a bűnnek, sosem hozza el a teljes bűnbocsánatot. Ezért engedte meg Isten azt, hogy népe „ne maradjon meg a szövetségében” (8. v.), ezért engedte meg azt, hogy újra és újra eltávolodjanak Istentől, és végül a babiloni fogságban találják magukat. Azért, hogy végre megértsék: a ceremóniák nem tesznek tökéletessé, hanem valami többre van szükség: el kell jönni a Messiásnak ahhoz, hogy bűnbocsánatot nyerjenek. A mózesi szövetség tehát azt a szerepet töltötte be, mint az állványzat egy építkezésnél. A helyes, biztonságos építkezéshez szükséges felállványozni a házat, azonban miután a ház elkészült, az állványzatot le kell bontani. A mózesi szövetség fontos volt, hogy az embereket tanítsa a bűn kiterjedtségéről, súlyáról, a helyettes áldozat szükségességéről, de Krisztus után mindez már feleslegessé vált, hiszen Krisztusban a valóság jött el.
Vagyis miért „hadakozik” a szerző az ószövetséggel egész levélben? Azért, mert meg akarta akadályozni, hogy a zsidókeresztyének elforduljanak Krisztushoz, és visszamenjenek a mózesi szertartásokhoz. Figyeljünk csak a 10,1-re: „Mivel a törvényben csak az eljövendő jó árnyéka van meg, nem maga a dolgok valós képe, ezért azokkal az áldozatokkal, amelyeket évről évre szüntelenül bemutatnak, sohasem képesek tökéletességre juttatni az odajárulókat.” A fő célja a levélnek az, hogy bemutassa: a ceremóniák önmagukban értelmetlenek, mert az Ószövetség az Újban, Jézus Krisztusban teljesedett be. Emiatt az ószövetség jelképei elavulttá váltak. Ez a lényeg: nem az Ószövetség, mint egész vált feleslegessé. (A hit, kegyelem, ígéretek, erkölcsi törvény ma is aktuálisak.) Hanem az Ónak bizonyos részeit kellett megújítani. Az ÚSZ beteljesíti, amit az ÓSZ – Isten tervének megfelelően – nem tudott. Az Újszövetség az Ó megújítása. Ezért jobb az Új, ezért volt kifogásolható az Ó.
3. A jobb szövetség

Végül tegyük fel a kérdést: konkrétan miben jobb az Újszövetség? Figyelmünket a 10-12. versekre fordítjuk, ahol három dolgot találunk.
Törvény szívbeli ismerete. „10…Törvényemet elméjükbe adom, és szívükbe írom azokat.” Az Újszövetség változást hoz a törvény ismeretében. Az Ószövetségben is ismert volt Isten törvénye. Isten meg is parancsolta népének, hogy tanulja meg azt, és rejtse el a szívében (5Móz 6,5-9). Ám az Újszövetség többet ad: nemcsak a teljes Szentírást kapjuk meg, ami tartalmaz mindent, amit Isten el akart az Ő népének mondani. Hanem ami még fontosabb: az Újszövetségben a miénk az isteni Pártfogó, a Szentlélek, aki elvezet minket minden világosságra.
Természetesen az Ószövetségben is munkálkodott a Szentlélek. Abban az időben is Ő szült újjá embereket, adott nekik új szívet és hitet a megtérésre (Jn 3,5-7; Róm 4,3). Azonban a Szentlélek jóval erőteljesebben árad az Újszövetségben. Most, az Újszövetség korában nagyobb világosságunk lehet.
Kedves budapesti gyülekezet, mindaz, amit tudtok az Úr Jézusról, a megváltásról, a keresztyén életről, Isten törvényéről, Isten el nem múló szeretetéről az sokkal mélyebb, mint amivel az ószövetségi szentek rendelkeztek. Péter apostol ezt mondja:
„10Ezt az üdvösséget keresték és kutatták a próféták, akik a nektek szánt kegyelemről prófétáltak, 11nyomozva, hogy melyik vagy milyen időre jelentette azt ki Krisztus bennük levő Lelke, aki előre bizonyságot tett Krisztus szenvedéseiről és az utána következő dicsőségről. 12Nekik kijelentetett, hogy nem maguknak, hanem nekünk szolgáltak azokkal, amiket most az evangélium hirdetői, a mennyből küldött Szentlélek által hirdetnek nektek, amikbe az angyalok vágyakoznak betekinteni.” (1Pt 1,10-12)

Milyen csodálatos ez az igevers! Mindaz a kijelentés, ami az Ószövetségben elhangzott, az minket szolgál és épít a legteljesebben. Azt az isteni tervet, amibe az angyalok próbáltak betekinteni, mi szabadon szemlélhetjük.
Azonban ez a világosság nem csupán több ismeret, hanem egy mélyebb, lelki ismeret. A Szentlélek a szívünkbe írja a törvényt, és képessé tesz a teljesebb engedelmességre. Az Ószövetségben Isten azt mondta: „4De mindmáig nem adott nektek az ÚR értő szívet, látó szemet és halló fület.” (5Móz 29,4) Ám az Újszövetségben ezt: „11Ha pedig annak a Lelke lakik bennetek, aki feltámasztotta Jézust a halottak közül, akkor az, aki feltámasztotta Krisztus Jézust a halottak közül, megeleveníti a ti halandó testeteket is a bennetek lakó Lelke által. 12Ezért, testvéreim, nem vagyunk adósok a testnek, hogy test szerint éljünk.” (Róm 8,11-12) A bennünk munkálkodó Lélek bőségesebben adja a kegyelmet, és mélyebb engedelmességre tesz képessé.

Istennel való közvetlen kapcsolat. Másodszor Isten egy személyesebb, közvetlen kapcsolatba von minket magával. „10…és Istenük leszek, ők pedig népemmé lesznek. 11Akkor senki sem tanítja többé így sem a társát, sem a testvérét: „Ismerd meg az Urat”, mert mindnyájan ismerni fognak engem kicsinytől nagyig.” Természetesen az Ószövetség is beszélt Isten szeretetéről. Azonban Isten sokkal távolibbnak tűnt. Az Ószövetség tizennégyszer
 nevezi Istent Atyának. Belegondoltál, hogy az Ószövetségben mennyi minden állt közéd és Isten közé? Legalább évente háromszor mindenkinek meg kellett jelenni Jeruzsálemben. Azaz évente háromszor útra kellett kelned, napokat gyalogolnod hátadon hordozva a ruhát és élelmet. Addig kuporgatott pénzedet elköltötted az úton az élelemre, szállásra, majd Jeruzsálemben az áldozatra. Mikor megérkeztél Jeruzsálembe, és ott voltál a templomnál, akkor is csak távolról figyelhetted az istentiszteletet és semmi esélyed nem volt, hogy bemehess a templomba. A mózesi törvény 613 parancsot írt elő számodra, jó párat a halálbüntetés terhe mellett kellett betartani. Nem volt mindegy milyen ruhát hordtál vagy mit ettél. 
Ehhez képest az Újszövetség maga a szabadság. Nemcsak több százszor nevezi Istent Atyának, még a legszemélyesebb, gyermeki megszólítást is használja rá: „Abba”, Apácska!
 Az Újszövetség részletesen tanít a keresztyén szabadságról: többé nem kötnek minket étkezési szabályok parancsként, hanem lehetünk a görögnek görögök, a zsidóknak zsidók. Többé nem egy távoli helyen imádjuk Istent elzárva az Ő közvetlen közeléből, hanem a gyülekezetben Isten személyes jelenlétével. Többé nem kell drága pénzen vett áldozatokkal emlékeztetni magunkat a bűnbocsánatra, hanem miénk Jézus Krisztusban Isten feltétel nélküli szeretete. A Szentlélek a mi lelkünkkel együtt tesz bizonyságot, hogy Istentől semmi sem választhat el.
Értékeljük-e az Istennel való személyesebb kapcsolatot, kedves budapesti gyülekezet? Értékeljük-e a Szentlélek közelségét, szívünkben való gazdagabb munkáját? Számít-e az a rengeteg ígéret, ami Isten atyai szeretetéről biztosít? Ha igen, örüljünk az Újszövetségnek.
Bűnbocsánat bizonyossága. Az utolsó dolog a bűnbocsánat nagyobb bizonyossága az Újszövetségben: „12Mert megkegyelmezek álnokságaiknak, és bűneikről nem emlékezem többé.” Természetesen az Ószövetségben is volt bocsánat. Azonban ehhez ehhez az áldozatok véget nem érő ciklusát kellett bemutatni. Isten bocsánatának bizonyosságához szükség volt az áldozásra, és annak elfogadására. Belegondoltunk ebbe? 
Ám nem így az Újszövetségben. Itt végleges pont kerül a bűnbocsánat kérdésére. A Zsidó levélben a következőt olvassuk: „Most pedig [Jézus Krisztus] csak egyszer jelent meg az idők végén, hogy áldozatával eltörölje a bűnt. … Ahol pedig bűnbocsánat van, ott nincs többé bűnért való áldozat.” (Zsid 9,26; 10,18) Jézus Krisztus egyetlen, tökéletes áldozata végleg bizonyságot ad, hogy minden bűnünk megbocsáttatott.
Kedves budapesti gyülekezet, legyünk tehát hálásak, hogy itt és most élhetünkAz Újszövetségben az egész Szentírás a miénk. Miénk az ábrahámi és a mózesi szövetség is minden ígéretével, hiszen az Úr Jézus mindezt valóra váltotta. Ha így van, legyünk hálásak, és örüljünk, hogy Isten népének tagjai lehetünk – teljes bizonyossággal tudva, hogy mennyei Atyánk szeretetétől semmi sem választhat el. Ámen.

